**Heti gazdasági figyelő – HORVÁTORSZÁG**

1. **VÁLLALATI HÍREK**

**Új repülőgépalkatrész-gyártó üzem nyílik Vukováron**

Ivan Penava vukovári polgármester és Marko Josip Andrijanic, a zágrábi Enikon Aerospace vállalat Igazgatóságának elnöke szerződést írt alá a vukovári Üzleti-innovációs Központban való üzleti helyiségek bérléséről, amelyekben a zágrábi cég új repülőgépalkatrész-gyártó üzemet alakít ki. Az üzem legkésőbb 7 hónap múlva fogja megkezdeni tevékenységét, alkalmazottainak száma pedig 3 év alatt el fogja érni a 200 főt. Az Enikon piacvezető az utasszállító és üzleti repülőgépek beltéri kialakításában használt műanyag-alkatrészek előkészítése és lakkozása területén, termékeiket beépítik az Airbus és Boeing repülőgépeibe is. Az üzem teljes kapacitása napi 1500 db lesz, a befektetés pontos értékéről pedig az Enikon képviselője nem kívánt nyilatkozni.

1. **GAZDASÁGI HÍREK**

**Megkezdte működését az elektronikus cégbejegyzési rendszer**

December 2-án megkezdte működését a „Start.gov.hr” elektronikus cégbejegyzési rendszer, amely lehetővé teszi majd az üzleti tevékenység megkezdését a bejegyzési űrlap online benyújtását követő 3. napon. A projekt megindítója a Gazdasági és Vállalkozásügyi Minisztérium, az informatikai megoldásokat pedig az Állami Fizetésforgalmi Ügynökség (FINA) biztosította. A rendszer jelen pillanatban csak horvát állampolgároknak teszi lehetővé az elektronikus cégbejegyzést, de Darko Horvát gazdasági miniszter bejelentette, hogy 2020 folyamán már a külföldiek részére is elérhetővé válik a szolgáltatás.

**Az állami tulajdonban lévő AKD cég fejleszti az új közigazgatási elektronikus szolgáltatásokat**

Az állami tulajdonban lévő AKD (Agencija za komercijalnu djelatnost) vállalat, a Közigazgatási Minisztériummal kötött szerződés alapján megkezdi az új „e/m-aláírás” és „e/m-bélyegző” online dokumentumhitelesítési szolgáltatás fejlesztését, amellyel a vállalkozások a megfelelő internetes felületen elektronikusan (számítógépen, illetve okos telefonon) leadhatják aláírásukat és bélyegzőlenyomatukat a közigazgatási rendszerrel zajló kommunikáció keretein belül. A rendszer bevezetésének céljai a vállalkozások adminisztratív költségeinek csökkentése, valamint a közigazgatási rendszer hatékonyságának növelése.

1. **MAKROGAZDASÁGI MUTATÓK**

Az Állami Statisztikai Hivatal (DZS) legújabb adatai szerint:

* az ipar teljesítménye **2019 októberében** az előző hónappal összehasonlítva **1,3 százalékkal csökkent**, míg 2018 októberével összehasonlítva **0,9 százalékkal** **bővült.**
* A kiskereskedelem teljesítése **2019 októberében** a folyó év szeptemberéhez viszonyítva **0,1 százalékkal növekedett**, míg 2018 októberével összehasonlítva **3,1** **százalékkal magasabb**.

A Horvát Nemzeti Bank adatai szerint:

* Az államadósság mértéke 2019 **augusztusában 297.862,2 M HRK (40.256 M EUR)** volt. A 2018. évre vonatkozó – 281.696,2 M HRK átlagértékű államadósság a GDP 74,1 százalékát tette ki.
* A bruttó külföldi államadósság mértéke **2019 augusztusában 44.419,5 M EUR** volt. A 2018. évre vonatkozó – 38.836 M EUR értékű bruttó külföldi adósság a GDP 75,4 százalékát tette ki.

*Forrás: Magyarország Nagykövetsége, Horvátország*